**Cerul e universul zborului**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-a rămas umbra într-o floare.

Orice cuvânt al tău

e un început din mine

spre tine.

Uneori ies din visul cu efect de lună

și mă prefac

scânteie

în inima dimineții.

Dacă n-ai fi fost

mi se pare că aș fi putut uita

ce nu pot să uit:

Cerul e universul zborului.

În afara lui,

timpul e soarele

purtând umbra lumii

până la ultimul amurg.

Sunt un timp al soarelui…

Soarele …

mi-ai face curtoazia de a-l muta pe cerul meu ?

Chiar și puțin mi-ar prinde bine.

Să trec de băncile de piatră,

unde nevoiașii

se mulțumesc

cu soarele vegetal.

Mi-ar prinde bine puțină culoare

printre stânci,

mi-ar prinde bine puțină răcoare

la umbra ta.

Singuratatea este un anotimp al pietrelor

în care păsările refuză să zboare.

Fără dragoste, e singurătate; un timp spre nicăieri...